Diari Oficial de la Generalitat Valenciana


Sumari del DOGV 9496, del 23-12-2022 (2022/12764)

ACORD de 16 de desembre de 2022, del Consell pel qual, per a l'exercici pressupostari 2023, queden subjectes a control financer permanent en substitució de la intervenció prèvia, determinats expedients relatius a la carrera professional.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9496

Data del DOGV
:   23-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12746


Data del document
:   16-12-2022

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 16 de desembre de 2022, del Consell pel qual, per a l'exercici pressupostari 2023, queden subjectes a control financer permanent en substitució de la intervenció prèvia, determinats expedients relatius a la carrera professional. [2022/12684]  
L'aplicació del Decret 211/2018, de 23 de novembre, del Consell, pel qual es regula el sistema de carrera professional horitzontal i l'avaluació de l'acompliment, del personal funcionari de l'Administració de la Generalitat, suposarà la tramitació d'un elevat nombre d'expedients en l'exercici 2023 a conseqüència de la finalització dels processos selectius derivats de les ofertes d'ocupació pública de 2017, 2018, 2019 i la convocatòria de l'oferta d'ocupació pública de 2022 i de l'oferta d'ocupació pública 2020-2021 amb un número aproximat de 9.317 places convocades.  
En conseqüència, es considera adequat mantindre el règim de fiscalització previst en els Acords del Consell de 22 de febrer de 2019, 7 de febrer de 2020, 5 de març de 2021 i 17 de desembre de 2021, per als exercicis 2019, 2020, 2021 i 2022, respectivament, en virtut dels quals quedaven subjectes a control financer permanent en substitució de la intervenció prèvia els expedients relatius a la carrera professional.  
  
L'article 98.2 de la 1/2015, de 6 de febrer, Hisenda Pública, del Sector Públic Instrumental i de Subvencions, habilita al Consell, a proposta de la Intervenció General de la Generalitat, per a acordar de forma motivada l'aplicació del control financer permanent, en substitució de la funció interventora en els òrgans de l'Administració de la Generalitat o organismes autònoms dependents d'aquesta, bé respecte de tota la seua activitat o exclusivament respecte d'algunes àrees de gestió. Aquests acords, així com els motius que els justifiquen, han de ser publicats en el Diari Oficial de la Generalitat Valenciana en el termini màxim de vint dies des de la seua aprovació.  
D'altra banda, l'Acord de 24 d'agost de 2012, del Consell, pel qual es determinen els extrems addicionals a comprovar per la Intervenció en l'exercici de la fiscalització de la despesa, recull en el seu apartat Quart els expedients relatius a despeses de personal que queden subjectes a control financer permanent en substitució de la intervenció prèvia.  
  
En virtut de l'anterior, vista la proposta de la Intervenció General, el Consell, a proposta del conseller d'Hisenda i Model Econòmic  
  
  
  
ACORDA  
  
Per al present exercici 2023, queden subjectes a control financer permanent, en substitució de la intervenció prèvia, a més dels expedients que preveu l'apartat quart de l'Acord de 24 d'agost de 2012, del Consell, pel qual es determinen els aspectes addicionals que ha de comprovar la Intervenció en l'exercici de la fiscalització de la despesa, els següents expedients de personal tramitats per la conselleria competent en matèria de funció pública:  
a) Expedients d'inici de carrera professional.  
b) Expedients de progressió en la carrera professional.  
c) Expedients d'inclusió en el grau professional d'accés.  
d) Expedients d'adaptació del grau de desenvolupament professional.  
  
València, 16 de desembre de 2022  
  
La consellera secretaria  
AITANA MAS MAS